ToekomsVenster: Vriende, broers, kollegas en medewerkers van die lewende Christus | Maroela Media
Soos die oë van ŉ slaaf gerig is op die hand van sy eienaar, soos die oë van ŉ slavin gerig is op die hand van haar eienares, so is ons oë gerig op die Here ons God, totdat Hy Hom oor ons ontferm. – Psalm 123:2
Die erediens is ŉ amptelike gebeurtenis. Wat ek daarmee bedoel, is dat dit in die Naam van die drie-enige God wat teenwoordig is, gekonstitueer word. So begin alle vergaderings mos maar. Die instrument waarmee die erediens se begin aangekondig word, word ŉ votum genoem. (Dis veral in die hoofstroomkerke die geval. Die openingsgebed aan die begin van ander geloofsgemeenskappe se samesyn dien maar dieselfde doel.)
ŉ Votum is meermale ŉ teksgedeelte uit die Bybel wat vir die doel ingespan word. Dink maar aan Psalm 121:2: Ons hulp kom van die Here wat hemel en aarde gemaak het.
Diegene van ons wat effe ouer is, sal dié gewilde votum by die konstituering van eredienste onthou:
Kyk, soos die oë van die knegte is op die hand van hulle heer, soos die oë van die diensmaagd is op die hand van haar meesteres – so is ons oë op die Here onse God, totdat Hy ons genadig is. – Psalm 123:2
Dis ŉ pragtige gebed van afhanklikheid en aangewesenheid op die God van die Bybel. Nuwe-Testamenties is ons nie meer slawe nie maar vriende, broers, kollegas en medewerkers van die lewende Christus wat onder en deur ons teenwoordig en werksaam is. Dit getuig van ŉ gewilligheid om deur Hom geleer en begelei te word. God se ontferming is ŉ groot werklikheid. Dit word kragtig aan die kruis van Golgota gedemonstreer. Dit herinner my aan die woorde van Romeine 8:31: God is vir ons, wie kan dan teen ons wees?
Terloops, ek lees hierdie mooi openingsgebed iewers raak:
“Soos ŉ blom na die son draai; soos riviere na die see loop; soos ŉ boom na die hemel reik; soos skape agter hulle herder aanloop – so rig ons ons hart op die Here. Rig julle hart op die opgestane Here!”
….en tog behandel ons ons werkers nes ons goeddink. Praat lelik. Skree en gil as iets verkeerd gedoen word….
Hoe wil JY behandel word deur JOU MEESTER?
Dina van Niekerk
Dis altyd opmerklik hoedat daar rustigheid oor die gemeente kom wanneer die Votum of Openingsgebed plaasvind. So asof daar in nederigheid ‘n verwagting is van wat die Here se Boodskap gaan wees.